## Pravilnik o postupku, uvjetima i načinu izdavanja uvjerenja osobama koje iz zdravstvenih razloga ne moraju koristiti sigurnosni pojas tijekom vožnje u motornom vozilu

### NN 42/2012 (13.4.2012.), Pravilnik o postupku, uvjetima i načinu izdavanja uvjerenja osobama koje iz zdravstvenih razloga ne moraju koristiti sigurnosni pojas tijekom vožnje u motornom vozilu

MINISTARSTVO ZDRAVLJA

1076

Na temelju članka 163. stavka 3. Zakona o sigurnosti prometa na cestama (»Narodne novine«, broj 67/08 i 74/11) ministar zdravlja donosi

PRAVILNIK

O POSTUPKU, UVJETIMA I NAČINU IZDAVANJA UVJERENJA OSOBAMA KOJE IZ ZDRAVSTVENIH RAZLOGA NE MORAJU KORISTITI SIGURNOSNI POJAS TIJEKOM VOŽNJE U MOTORNOM VOZILU

Članak 1.

Ovim Pravilnikom propisuju se postupak, uvjeti i način izdavanja uvjerenja osobama koje iz zdravstvenih razloga ne moraju koristiti sigurnosni pojas tijekom vožnje u motornom vozilu.

Članak 2.

Zdravstvenim razlozima iz članka 1. ovoga Pravilnika smatraju se kronične bolesti, deformiteti tijela, povrede ili stanja kod kojih bi korištenje sigurnosnog pojasa tijekom vožnje u motornom vozilu moglo dodatno narušiti zdravlje, odnosno ugroziti život ili oporavak te dovesti do neželjenih komplikacija, prijevremenog poroda te mogućeg invaliditeta te osobe.

Članak 3.

Osoba koja iz zdravstvenih razloga ne može koristiti sigurnosni pojas tijekom vožnje u motornom vozilu podnosi zahtjev izabranom doktoru primarne zdravstvene zaštite za izdavanje Uvjerenja o nemogućnosti korištenja sigurnosnog pojasa tijekom vožnje u motornom vozilu iz zdravstvenih razloga, na obrascu koji je tiskan u Prilogu broj 1. ovoga Pravilnika i čini njegov sastavni dio.

Zdravstveni razlog iz stavka 1. ovoga članka može biti privremeni ili trajni.

Zdravstveni razlog koji onemogućava korištenje sigurnosnog pojasa tijekom vožnje u motornom vozilu utvrđuje izabrani doktor primarne zdravstvene zaštite na temelju zdravstvenog pregleda i uvidom u zdravstveni karton osigurane osobe. Kada izabrani doktor primarne zdravstvene zaštite zdravstvenim pregledom i uvidom u zdravstveni karton osigurane osobe ne može utvrditi zdravstveni razlog koji onemogućava korištenje sigurnosnog pojasa tijekom vožnje u motornom vozilu, obvezan je zatražiti mišljenje specijalista određene specijalnosti.

Na traženje izabranog doktora primarne zdravstvene zaštite, specijalist određene grane specijalnosti obvezan je odgovoriti da li je zdravstveno stanje osobe razlog nemogućnosti korištenja sigurnosnog pojasa za vrijeme vožnje u motornom vozilu te navesti da li se radi o privremenom ili trajnom zdravstvenom razlogu.

Članak 4.

Ako je zdravstveni razlog iz članka 3. ovoga Pravilnika ocijenjen kao privremen, u Uvjerenju o nemogućnosti korištenja sigurnosnog pojasa tijekom vožnje u motornom vozilu iz zdravstvenih razloga obvezno se upisuje rok na koji se Uvjerenje izdaje.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-02/27

Urbroj: 534-07-1-1/3-12-08

Zagreb, 30. ožujka 2012.

Ministar
prof. dr. sc. Rajko Ostojić, dr. med., v. r.

PRILOG 1.

Na temelju članka 163. stavka 3. Zakona o sigurnosti prometa na cestama (»Narodne novine«, broj 67/08 i 74/11) izdaje se

UVJERENJE O NEMOGUĆNOSTI KORIŠTENJA SIGURNOSNOG POJASA ZA VRIJEME VOŽNJE U MOTORNOM VOZILU IZ ZDRAVSTVENIH RAZLOGA

Ime, prezime:\_\_\_\_\_\_\_\_\_\_\_\_\_\_\_\_ Ime oca/majke: \_\_\_\_\_\_\_\_\_\_

Datum rođenja (dan/mjesec/godina): /\_\_\_/\_\_\_/\_\_\_\_\_\_\_/

Adresa stanovanja:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sukladno Pravilniku o postupku, uvjetima i načinu izdavanja uvjerenja osobama koje iz zdravstvenih razloga ne moraju koristiti sigurnosni pojas utvrđeno je postojanje zdravstvenog razloga koji je zapreka korištenju sigurnosnog pojasa tijekom vožnje u motornom vozilu.

Uvjerenje se izdaje na rok: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                                               (navesti trajno ili rok u mjesecima)

U\_\_\_\_\_\_\_\_\_\_\_\_, \_\_\_\_ g.     \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                                                Potpis i faksimil izabranog doktora
                                                    primarne zdravstvene zaštite

Pravilnik, NN 42/2012-1076